**ΑΝΑΚΟΙΝΩΣΗ**

**Συνάντηση Ι. Βαρδακαστάνη - Rüffer στα γραφεία της ΕΣΑμεΑ στην Ηλιούπολη**

Τα γραφεία της ΕΣΑμεΑ στην Ηλιούπολη επισκέφτηκε την Τρίτη 6 Ιουνίου η κ. Corinna Rüffer, βουλευτής του Γερμανικού Κοινοβουλίου των Πρασίνων, όπου είχε συνάντηση με τον πρόεδρο της ΕΣΑμεΑ Ιωάννη Βαρδακαστάνη και μέλη της Εκτελεστικής Γραμματείας.

Στη συνάντηση η κ. Rüffer ενημερώθηκε για τα θέματα των προσφύγων και μεταναστών με αναπηρία και χρόνιες παθήσεις, θέματα που αφορούν στη Σύμβαση του ΟΗΕ για τα δικαιώματα των ατόμων με αναπηρία, καθώς και στα μεγάλα προβλήματα που αντιμετωπίζουν τα άτομα με αναπηρία και χρόνιες παθήσεις στην Ελλάδα εξαιτίας της οικονομικής κρίσης.

Ο κ. Βαρδακαστάνης τόνισε μεταξύ άλλων τα εξής: «*Τα άτομα με αναπηρία και χρόνιες παθήσεις υποφέρουν εδώ και χρόνια από την οικονομική κρίση και τις επιπτώσεις της, ως απόρροια της οικονομικής πολιτικής και στάσης της Γερμανίας και του Γερμανού υπουργού Οικονομικών Βόλφγκανγκ Σόιμπλε απέναντι στο ελληνικό χρέος. Ως εθνικό αναπηρικό κίνημα είμαστε κάθετα ενάντιοι στις νεοφιλελεύθερες πολιτικές και έχουμε σταθεί απέναντι όλη την περίοδο της κρίσης*. *Το ίδιο ζητούμε να πράξουν και οι προοδευτικές δυνάμεις της Γερμανίας*».